PASKAIDROJUMA RAKSTS

1. Nesen pieņemtais Padomes lēmums apturēt Kohēzijas fonda saistības

2012. gada 13. martā Padome ar savu Īstenošanas lēmumu Nr. 2012/156/ES[1] nolēma no 2013. gada 1. janvāra apturēt Kohēzijas fonda saistības Ungārijā, kuru kopsumma ir 495,2 miljoni euro jeb 0,5 % no IKP un 29 % no Kohēzijas fonda piešķīruma valstij 2013. gadam. Šā lēmuma pamatā bija Padomes 2012. gada 24. janvāra Lēmums Nr. 2012/139/ES[2], ar ko konstatē, ka Ungārija nav veikusi efektīvus pasākumus, reaģējot uz Padomes 2009. gada 7. jūlija ieteikumu līdz 2011. gadam pārliecinoši un ilgtspējīgi novērst pārmērīgu budžeta deficītu.

Līguma par Eiropas Savienības darbību (LESD) 126. pantā[3] noteikts – lai piekļūtu Kohēzijas fonda atbalstam, jāizpilda vairāki nosacījumi; it īpaši jānovērš pārmērīgs valsts budžeta deficīts. Minēto nosacījumu mērķis ir vairāk stimulēt dalībvalstu valdības īstenot stabilu fiskālo politiku, tādējādi palīdzot radīt pareizus makroekonomiskos nosacījumus, kas vajadzīgi, lai nodrošinātu Kohēzijas fonda resursu efektīvu izmantošanu. Konkrētāk, Padomes 2006. gada 11. jūlija Regulas (EK) Nr. 1084/2006 par Kohēzijas fonda izveidi un Regulas (EK) Nr. 1164/94 atcelšanu 4. panta 1. punkts paredz, ka Padome pēc Komisijas priekšlikuma var pieņemt lēmumu pilnīgi vai daļēji pārtraukt jeb apturēt Fonda saistību apropriācijas attiecīgajā dalībvalstī, ja: i) attiecībā uz šo dalībvalsti veic pārmērīga budžeta deficīta novēršanas procedūru (EDP) un, ii) lai to novērstu noteiktajā termiņā, šī dalībvalsts pēc Padomes ieteikuma atbilstīgi LESD 126. panta 7. punktam[4] nav veikusi nekādu efektīvu rīcību. Tādēļ Padomes lēmums, kas pieņemts, balstoties uz LESD 126. panta 8. punktu[5], bija izšķirīgs saistību apropriāciju apturēšanai.

Ar lēmumu par apturamo Kohēzijas fonda saistību summu bija paredzēts nodrošināt to, ka apturējums būtu ne tikai efektīvs, bet arī proprocionāls, turklāt tajā būtu ņemts vērā pašreizējais vispārējais ekonomikas stāvoklis Eiropas Savienībā un Kohēzijas fonda salīdzinošā nozīme attiecīgās dalībvalsts ekonomikai.

2. Nosacījumi, ar ko atceļ Kohēzijas fonda saistību apturējumu Ungārijā

Saskaņā ar Regulas (EK) Nr. 1084/2006 4. panta 2. punktu Padome nolemj nekavējoties atcelt minēto saistību apturējumu, ja tā konstatē, ka attiecīgā dalībvalsts ir veikusi vajadzīgos korekcijas pasākumus.

Laikā, kad tika pieņemts Padomes Īstenošanas lēmums 2012/156/ES, Komisija sniedza šādu paziņojumu: "Lai sekmētu Padomes lēmumu, Komisija ir apņēmusies Padomei nekavējoties iesniegt savu izvērtējumu par to, vai pēc tam, kad Ungārijas valdība pieņēma korektīvus pasākumus, ar kuriem īsteno Padomes 2012. gada 13. marta ieteikumu saskaņā ar LESD 126. panta 7. punktu, ir veikta efektīva darbība." Turklāt, atbildot uz Ungārijas valdības saistībām ietvert korektīvos pasākumus Ungārijas konverģences programmā, kam jābūt izveidotai 2012. gada aprīlī, un citos saistītos publiski pieejamos dokumentos un lēmumos, Padome norādīja, ka tā vēlētos atgriezties pie šā jautājuma savā 2012. gada 22. jūnija sanāksmē nolūkā atcelt apturējumu, ja tiks izpildīti nosacījumi.

2.1. Atbilstīgi LESD 126. panta 7. punktam sagatavotais Padomes 2012. gada 13. marta ieteikums par pārmērīga budžeta deficīta ilgtspējīgu novēršanu līdz 2012. gadam

Šajā jaunajā (piektajā) ieteikumā Ungārijai saskaņā ar LESD 126. panta 7. punktu Padome līdz 2012. gadam pagarināja termiņu pārmērīga budžeta deficīta pārliecinošai un ilgtspējīgai novēršanai. Lai to panāktu, Padome prasīja Ungārijas iestādēm rīkoties šādi: i) nodrošināt, lai tiktu sasniegts 2012. gada deficīta mērķis 2,5 % no IKP, kas, pamatojoties uz Komisijas dienestu februāra starpposma prognozi, varētu prasīt papildu fiskālos pasākumus vismaz 0,5 % apmērā no IKP; šajā nolūkā vajadzētu vairāk konkretizēt un īstenot jau ieplānotos, kā arī citus vajadzīgos strukturālos konsolidācijas pasākumus; ii) faktiskās bilances uzlabošanai izmantot iespējamus neplānotus ieguvumus; iii) veikt nepieciešamos strukturāla rakstura papildu pasākumus, lai vajadzības gadījumā nodrošinātu, ka budžeta deficīts 2013. gadā saglabājas krietni zemāks par 3 % no IKP slieksni arī pēc vienreizējo ieņēmumu (gandrīz 1 % apmērā no IKP) pilnīgas izbeigšanas un iv) paredzēt pietiekamas rezerves turpmākajos budžeta tiesību aktos. Vienlaikus Padome uzsvēra, ka budžeta korekcijām vajadzētu veicināt valdības parāda attiecības samazināšanos un ka to vajadzētu veicināt arī ierosinātajiem uzlabojumiem fiskālās pārvaldības sistēmā.

2.2. Komisijas vērtējums par veiktajiem pasākumiem

Pamatojoties uz pašreiz pieejamo informāciju, šķiet, Ungārija ir veikusi pasākumus, kas nodrošina atbilstošu progresu virzībā uz pārmērīga budžeta deficīta novēršanu. Konkrētāk, lai gan makroekonomiskā vide, kā redzams Komisijas dienestu 2012. gada pavasara prognozē, ir nedaudz pasliktinājusies, sagaidāms, ka 2012. gadā budžeta deficīts sasniegs 2,5 % no IKP un 2013. gadā saglabāsies krietni zemāks par 3 % no IKP robežvērtības, kā Padome ieteikusi martā. Jaunie konverģences programmā minētie pasākumi ir strukturālie papildu pasākumi 0,3 % apmērā no IKP un strukturālās bilances uzlabojums par ¼ % no IKP 2012. gadā salīdzinājumā ar novērtējuma datiem, kas bijuši Padomes 2012. gada marta ieteikumu pamatā. Tas ir nedaudz mazāk par ieteiktajiem papildu fiskālajiem centieniem 0,5 % apmērā no IKP, taču šo rādītāju var uzskatīt par kopumā pieņemamu, ņemot vērā potenciālā IKP pieauguma pārskatīšanu un to, ka prognozētie ieņēmumi ir zemāki nekā parasti tiek gaidīts, pamatojoties uz standarta nodokļu elastību. Vienreizējo papildu ieņēmumu izmantošana, lai uzlabotu virzību uz mērķi un pietiekamu rezervju paredzēšana turpmākajos budžeta tiesību aktos būs jāparāda jau tagad. Pamatojoties uz 2012. gada pavasara prognozi, sagaidāms, ka valdības kopējais parāds samazināsies līdz 78,5 % no IKP 2012. gadā un vēl nedaudz vairāk 2013. gadā. Visbeidzot, ir panākts progress fiskālās pārvaldības sistēmas uzlabošanā, taču vēl jāizstrādā un jāpieņem nozīmīgas reformas pirms Parlamenta pavasara sesijas beigām. Ņemot vērā šos apstākļus, kā arī to, ka jaunākie izaugsmes rādītāji par pirmo ceturksni bijuši sliktāki nekā paredzēts, Komisija turpinās rūpīgi uzraudzīt budžeta situācijas attīstību Ungārijā saskaņā ar Līgumu un Stabilitātes un izaugsmes paktu, īpaši ņemot vērā pārmērīga budžeta deficīta novēršanas procedūras ilgstošo vēsturi. Šajā nolūkā viens no informācijas avotiem būs valdības divreiz gadā sniegtiem ziņojumiem saskaņā ar pārmērīga budžeta deficīta novēršanas procedūru.

3. Ierosinājums atcelt Kohēzijas fonda saistību apturējumu Ungārijā

Komisija, ņemot vērā tās novērtējumu par Ungārijas veiktajiem pasākumiem, atbildot uz Padomes 2012. gada 13. marta ieteikumu saskaņā ar LESD 126. panta 7. punktu nolūkā novērst pārmērīgu budžeta deficītu vēlākais līdz 2012. gada beigām, uzskata, ka Kohēzijas fonda saistību apturējuma atcelšanas nosacījumi ir izpildīti.

Tāpēc Komisija ierosina Padomei atcelt Kohēzijas fonda saistību apturējumu, kas noteikts Padomes Īstenošanas lēmumā 2012/156/ES.

Komisija turpinās rūpīgi uzraudzīt budžeta situācijas attīstību Ungārijā, kā paredzēts 10. pantā Padomes 1997. gada 7. jūlija Regulā (EK) Nr. 1467/97 par to, kā paātrināt un precizēt pārmērīga budžeta deficīta novēršanas īstenošanu, tostarp pamatojoties uz valdības divreiz gadā sniegtajiem ziņojumiem saskaņā ar pārmērīga budžeta deficīta novēršanas procedūru, kā arī veicot uzraudzības īstenošanu pēc programmas izpildes pēc tam, kad beidzies finansiālais atbalsts, kas piešķirts saskaņā ar Padomes 2008. gada 4. novembra Lēmumu 2009/102/EK, ar ko piešķir Kopienas vidēja termiņa finansiālo palīdzību Ungārijai[6] vai saskaņā ar jebkuru jaunu Savienības finansiālās palīdzības programmu Ungārijai, ko Padome pieņemtu. Ja kādā brīdī pirms atcelšanas saskaņā ar LESD 126. panta 12. punktu izrādīsies, ka veiktie pasākumi ir nepietiekami, Komisija ieteiks Padomei pieņemt jaunu lēmumu saskaņā ar 126. panta 8. punktu un varēs ierosināt Padomei pieņemt lēmumu apturēt Kohēzijas fonda saistības.

2012/0144 (NLE)

Priekšlikums

PADOMES ĪSTENOŠANAS LĒMUMS,

ar ko atceļ Kohēzijas fonda saistību apturējumu Ungārijā

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes 2006. gada 11. jūlija Regulu (EK) Nr. 1084/2006 par Kohēzijas fonda izveidi un Regulas (EK) Nr. 1164/94[7] atcelšanu un jo īpaši tās 4. panta 2. punktu,

ņemot vērā Eiropas Komisijas priekšlikumu,

tā kā:

(1) Regulas (EK) Nr. 1084/2006 4. pantā izklāstīti nosacījumi, kas jāizpilda, lai piekļūtu Kohēzijas fonda atbalstam. Saskaņā ar šā panta 1. punktu Padome var pieņemt lēmumu pilnībā vai daļēji pārtraukt jeb apturēt fonda saistības attiecīgajā dalībvalstī no nākamā gada 1. janvāra pēc lēmuma pieņemšanas par apturēšanu, ja tā saskaņā ar LESD 126. panta 8. punktu ir konstatējusi, ka attiecīgā dalībvalsts nav efektīvi rīkojusies, reaģējot uz Padomes ieteikumu, kas sniegts atbilstīgi LESD 126. panta 7. punktam[8].

(2) Padome 2004. gada 5. jūlijā ar Lēmumu 2004/918/EK[9] saskaņā ar Eiropas Kopienas dibināšanas līguma (EKL) 104. panta 6. punktu atzina, ka Ungārijā pastāv pārmērīgs budžeta deficīts. Padome pieņēma pirmo ieteikumu 2004. gada 5. jūlijā, otro ieteikumu – 2005. gada 8. martā un trešo ieteikumu – 2006. gada 10. oktobrī, adresētus Ungārijai saskaņā ar EKL 104. panta 7. punktu. Padome 2009. gada 7. jūlijā pieņēma ceturto ieteikumu Ungārijai saskaņā ar EKL 104. panta 7. punktu ("Padomes 2009. gada 7. jūlija ieteikums"), lai vēlākais līdz 2011. gadam tā novērstu pārmērīga budžeta deficīta stāvokli.

(3) Saskaņā ar LESD 126. panta 8. punktu Padome 2012. gada 24. janvārī pieņēma Lēmumu Nr. 2012/139/ES[10], kurā konstatēts, ka Ungārija nav efektīvi rīkojusies pēc Padomes 2009. gada 7. jūlija ieteikuma, lai novērstu pārmērīgu valdības budžeta deficītu šajā ieteikumā noteiktajā termiņā.

(4) Saskaņā ar Īstenošanas lēmumu 2012/156/ES[11] Padome 2012. gada 13. martā pieņēma lēmumu daļēji apturēt Kohēzijas fonda saistības no 2013. gada 1. janvāra atbilstīgi Regulas (EK) Nr. 1084/2006 4. pantam. Ar lēmumu par apturamo Kohēzijas fonda saistību summu bija paredzēts nodrošināt to, ka apturējums būtu ne tikai efektīvs, bet arī proprocionāls, turklāt tajā būtu ņemts vērā pašreizējais vispārējais ekonomikas stāvoklis Eiropas Savienībā un Kohēzijas fonda salīdzinošā nozīme attiecīgās dalībvalsts ekonomikai. Padome uzskatīja, ka tad, ja attiecīgajai dalībvalstij Regulas (EK) Nr. 1084/2006 4. panta 1. punktu piemēro pirmo reizi, ir lietderīgi noteikt, ka summa ir 50 % no Kohēzijas fonda piešķīruma 2013. gadam un nepārsniedz maksimālo līmeni 0,5 % no attiecīgās dalībvalsts nominālā IKP, ko prognozējuši Komisijas dienesti. Tāpēc Padome pieņēma lēmumu no 2013. gada 1. janvāra apturēt Kohēzijas fonda saistības 495 184 000 euro apmērā Ungārijai.

(5) Tajā pašā dienā Padome izdeva pārskatītu ieteikumu Ungārijai saskaņā ar LESD 126. panta 7. punktu ("Padomes 2012. gada 13. marta ieteikums"), nosakot, ka vēlākais 2012. gadā jānovērš pārmērīgs valdības budžeta deficīts. Konkrētāk, tās ieteikumi Ungārijai bija šādi: i) veikt papildu fiskālos pasākumus vismaz ½ % apmērā no IKP, pamatojoties uz turpmāku strukturālu konsolidācijas pasākumu precizēšanu un īstenošanu, lai sasniegtu mērķi 2012. gadā panākt budžeta deficītu 2,5 % apmērā no IKP. ii) faktiskās bilances uzlabošanai izmantot iespējamus neplānotus ieguvumus; iii) veikt papildu strukturālos pasākumus, kuri nepieciešami, lai 2013. gadā deficīts saglabātos krietni zemāks par noteikto slieksni – 3 % no IKP; un iv) paredzēt pietiekamas rezerves turpmākajos budžeta tiesību aktos. Vienlaikus Padome uzsvēra, ka budžeta korekcijām vajadzētu veicināt valdības parāda attiecības samazināšanos un ka to vajadzētu veicināt arī ierosinātajiem uzlabojumiem fiskālās pārvaldības sistēmā.

(6) Ungārija 2012. gada 23. aprīlī iesniedza atjaunināto gada konverģences programmu, kurā izklāstīta tās budžeta stratēģija, lai nodrošinātu ilgtspējīgu pārmērīga budžeta deficīta novēršanu līdz termiņam 2012. gadā. Oficiālie budžeta deficīta novēršanas mērķi un ieplānotie fiskālie pasākumi atbilst Padomes 2012. gada 13. marta ieteikumam saskaņā ar LESD 126. panta 7. punktu. Programmā apstiprināts iepriekšējais vidēja termiņa mērķis par 1,5 % no IKP, ko plānots sasniegt līdz 2013. gadam. Saskaņā ar atjaunināto versiju publiskais parāds visā periodā, uz kuru attiecas programma, pakāpeniski samazināsies līdz 77 % no IKP 2013. gadā un līdz mazāk nekā 73 % no IKP 2015. gadā. Kas attiecas uz budžeta pārvaldības reformu, iestādes ir paziņojušas, ka tās iesniegs vajadzīgos grozījumus Parlamentam pavasara sesijas laikā.

(7) Pamatojoties uz publiski pieejamu informāciju, Komisija savā 2012. gada 30. maija paziņojumā[12] secināja, ka Ungārija ir veikusi nepieciešamos korektīvos pasākumus, kas ļauj panākt pienācīgu progresu, lai novērstu pārmērīgu budžeta deficītu. Konkrētāk, sagaidāms, ka budžeta deficīts sasniegs 2,5 % no IKP 2012. gadā un saglabāsies krietni zemāks par robežvērtību 3 % no IKP 2013. gadā atbilstoši Padomes marta ieteikumam. Precīzāk, ņemot vērā arī publiski pieejamo informāciju, kuru kopš marta vidus sniegusi valdība, Komisijas dienesti prognozē, ka 2013. gadā deficīts sasniegs 2,7 % no IKP. Ņemot vērā arī potenciālā IKP pieauguma pārskatīšanas ietekmi un paredzēto atkāpi attiecībā uz standarta nodokļu elastību, fiskālos pasākumus 2012. gadā kopumā var uzskatīt par prasībām atbilstošiem. Vienreizējo papildu ieņēmumu izmantošana un pietiekamu rezervju paredzēšana turpmākajos budžeta tiesību aktos būs jāparāda jau tagad. Pamatojoties uz 2012. gada pavasara prognozi, sagaidāms, ka valdības kopējais parāds samazināsies līdz 78,5 % no IKP 2012. gadā un vēl nedaudz samazināsies 2013. gadā. Visbeidzot, ir panākts progress fiskālās pārvaldības sistēmas uzlabošanā, taču vēl jāizstrādā un jāpieņem nozīmīgas reformas pirms Parlamenta pavasara sesijas beigām. Tāpēc, kā arī saskaņā ar jaunākajiem datiem par izaugsmi pirmajā ceturksnī, kas bijuši sliktāki, nekā prognozēts, Komisija turpinās rūpīgi uzraudzīt budžeta situācijas attīstību Ungārijā.

(8) Kopumā Ungārija ir veikusi nepieciešamos korekcijas pasākumus, reaģējot uz Padomes 2012. gada 13. marta ieteikumu novērst pārmērīgu budžeta deficītu Padomes noteiktajā termiņā. Tāpēc Padomes Īstenošanas lēmums 2012/156/ES, ar ko daļēji aptur Kohēzijas fonda saistības, būtu jāatceļ.

(9) Ja kādā brīdī pirms lēmuma par pārmērīga budžeta deficīta pastāvēšanu atcelšanas saskaņā ar LESD 126. panta 12. punktu izrādīsies, ka veiktie pasākumi ir nepietiekami, Padome, balstoties uz Komisijas ieteikumu, saskaņā ar 126. panta 8. punktu pieņems jaunu lēmumu. Tā var pēc Komisijas priekšlikuma pieņemt lēmumu, ar ko aptur Kohēzijas fonda saistības,

IR PIEŅĒMUSI ŠO LĒMUMU.

1. pants

Atceļ Padomes Īstenošanas lēmumā 2012/156/ES noteikto Kohēzijas fonda saistību daļēju apturējumu Ungārijā.

2. pants

Šis lēmums ir adresēts Ungārijai.

Briselē,

Padomes vārdā –

priekšsēdētājs

[1] OV L 78, 17.3.2012., 19. lpp.

[2] OV L 66, 6.3.2012., 6. lpp.

[3] Aizstāj Eiropas Kopienas dibināšanas līguma (EKL) 104. pantu, kas minēts Regulas (EK) Nr. 1084/2006 4. pantā.

[4] Aizstāj EKL 104. panta 7. punktu, kas minēts Regulas (EK) Nr. 1084/2006 4. pantā.

[5] Aizstāj EKL 104. panta 8. punktu, kas minēts Regulas (EK) Nr. 1084/2006 4. pantā.

[6] OV L 37, 6.2.2009., 5. lpp.

[7] OV L 210, 31.7.2006., 79. lpp.

[8] Aizstāj Eiropas Kopienas dibināšanas līguma (EKL) 104. pantu, kas minēts Regulas (EK) Nr. 1084/2006 4. pantā.

[9] OV L 389, 30.12.2004., 27. lpp.

[10] OV L 66, 6.3.2012., 6. lpp.

[11] OV L 78, 17.3.2012., 19. lpp.

[12] COM(2012) XXXSAITE JĀNORĀDA ŠEIT PĒC 30. MAIJA